《林左史惠荔枝兼以诗来和答》
明代·卢龙云

暑雨初晴日正东，枝头火实映云红。筠笼解致琼浆美，笔札兼传雪调工。

海国林园推异品，旅人乡味忆芳丛。投瓜尚乏琼瑶报，杯酒徒令怅未同。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。